Eesti Katuse- ja Fassaadimeistrite Liit tähistas oma 15 a juubelit Laitse Rallypargis. Olime üheks seitsmest liidu asutajast 15 aastat tagasi
Avaldatud: 14 märts, 2023
Eesti Katuse- ja Fassaadimeistrite Liidul täitub 15 tegevusaastat. Reedel, 17. veebruaril peeti Laitse Rallypargis harjumuspärasest märksa pidulikumas õhkkonnas Liidu üldkoosolek, millele järgnes pidulik gaalaõhtu. Liidu juubeli puhul osalesid üritusel ka maailma katusemeistreid koondava katusorganisatsiooni IFD peasekretär Pascal Civati ning asepresident ja ühtlasi 27 aastat tegutsenud Läti Katuseliidu presidend Armands Liede.
Üldkoosolekul tutvustas Liit tehtut, kuid andis uuele valitud juhatusele ka ridamisi tulevikku vaatavaid ülesandeid. Liit on võtnud missiooniks olla rohkem nähtav ja tegev kõiges, mis seotud katuseehitust lähitulevikus kummitava probleemiga – kuidas saada sektorisse juurde noori ja motiveeritud töökäsi.Lisaks juba aastaid toimiva kutseharidusega, proovib Liit kõnetada ka karjäärivalikute ees seisvat noorsugu, kasutades tulevikus üha enam seda vanusegruppi kõnetavaid väljundeid.
Lisaks tutvustati üldkoosolekul uuendatud lamekatuste ehitusstandardeid, tutvustati liikmete alanud aasta erialaseminare ja koolitusprogramme, fikseeriti olukord kutseõppes. Alanud aastal on taas põhjust saata parimaid ja keerukamaid katusetöid üleilmsele IFD konkursile. Katuseliit pakub kõigile Eesti katusemeistritele aastaringselt läbi kodulehe katuseliit.ee mainekale konkursile registreerimisvõimalust. Üldkoosolekul esines IFD konkurssi silmas pidades Tallinna Toomkiriku 8-kuulise ülikeeruka vaskplekist tornikiivri renoveerimise edukalt lõpuleviinud Aleksandr Jegorov ettevõttest Valtsproff OÜ. Just metallkatuste kategoorias on Eestil ette näidata maailma parim tulemus – 2011. aastal kuulutati Tartu Ahhaa keskuse katus grand prix vääriliseks (ehitaja Nordecon AS).
Üldkoosoleku ametliku osa lõpetasid TalTechi professori Targo Kalamehe ja Christopher Raitviire (MKM) ettekanded hoonete säästvast majandamisest ning ehitusprotsesside digitaliseerimisest.
Õhtul toimusid ekskursioon vanatehnika muuseumis ning meeleolukas gaala, mille raames autasustati Läti Katuseliidu presidenti Armands Liedet Eesti Katuse- ja Fassaadimeistrite Liidu auliikme tiitliga.
Lisaks Liidu liikmetele täname heade soovide ja osalemise eest Eesti Ehitusinseneride Liidu eestvedajat Riho Orast, Eesti Puitmajaliidu tegevujuhti Annika Kadajat jpt.
Juubeliaasta ettevõtmised jätkuvad.